钦定古今图书集成/明伦汇编/闺媛典/第116卷 > 三贞篇 前人
## 钦定古今图书集成/明伦汇编/闺媛典/第116卷 > 三贞篇 前人

栖西女陈氏，颜色绝胜玉。阿爷灯窗下，古传常暗读。
义须嫁官人，麻枲心所足。兵麾忽东指，烽火蔓平陆。
鱼鳖遭颠连，鸡狗同迫逐。猰㺄多其口，反噬几上肉。
母子泣相誓，宁死不汝辱！春辉黯门楣，寒日照鬼录。
皇天实鉴临，家庙为惨肃。髽妇亦在难，自判受命独。
臂血溅贼衽，贼叹为敛缩。差差白刃间，伟节惊耳目。
荒野云雷暮，缅思会深竹。水流风悲鸣，星迸万羽镞。
回首陷没地，何限委沟渎。大参行当来，恤典具简牍。
前湖百世祠，明妆俨车服。从以双素鸾，配享畴敢黩。
孤蓬任漂转，馀齿寄草木。倡兹《三贞》篇，庶用矫浮俗。